Document ID: /roh_data/filtered/fineweb-2-filterrobots_roh.jsonl.gz/69412

Lorenzo Polin (36) è actur, prelectur, organisatur, moderatur ed actualmain vid la scolaziun da purs. Dapi intgins onns dat el vinavant la passiun per il teater a giuvenils en l'Engiadin’Ota. Quai oravant tut cun sia societad da teater «DRAUFF».
La Regiun Malögia ha decis d’onurar l’engaschament dal Samedrin cun il premi cultural da la regiun, dotà cun 10'000 francs.
Simon Gabriel (13) è scolar da la Scola da talents a Champfèr e suna trumbetta e cornet dapi ch’el ha sis onns. El vala sco talent excepziunal. Uschia è Simon Gabriel betg mo rivà sco in dals pli giuvens participants en finals da differentas concurrenzas da musica chantunalas e naziunalas, mabain ha il giuvenot era gia gudagnà emprims premis. Grazia a ses talent è el vegnì envidà dal «Neues Zürcher Orchester» sco solist sin ina turnea tras la Svizra e la Germania.
Il premi da promoziun è dotà cun 5’000 francs e duai sustegnair al giuven musicist da cuntinuar sia furmaziun.
Premi da renconuschientscha
Ultra da quai survegn la Gammeter Media SA e la redacziun da la Posta Ladina era in premi da renconuschientscha dotà cun 2'000 francs. Quai per lur engaschament da rapportar ed infurmar la val e sur ils cunfins ora, sur da la cultura en la regiun – gist en quest temp difficil da la pandemia, uschia la giuria.